
A tanári figyelem motivációs szerepe testnevelés órán

A tanári figyelem motivációs szerepe testnevelés órán
Bevezetés és célkitűzés:
Kutatásomban a tanári figyelem, az egyes tanulókra irányuló arányát vizsgáltam, valamint azt, hogy a diákok mennyire érzik támogatónak a testnevelés órán megteremtett légkört. Kutatásom lényege e két kutatási szál összefuttatása, a figyelemre, a tanár által adott visszajelzésekre, hibajavításra összpontosít. A kutatásom során arra a kérdésre kerestem a választ, hogy a testnevelő tanár egy – egy tanulóra irányuló figyelme, hogyan befolyásolja a tanulók testnevelés órai motivációját. Célom volt megtudni, hogy a tanári figyelem (mennyisége, tartalma) milyen összefüggésben van a tanulók autonómiaérzetével; testnevelés jegyével; befolyásolja-e a diákok testnevelésórai aktivitását. Válaszokat kerestem arra is, hogy a tanári figyelem (mennyisége, tartalma) különbözik-e a diákok életkorának függvényében, illetve befolyásolja-e az aktuális tananyag.
Anyag és módszerek:
A kutatást a 2021/395 kutatásetikai engedély birtokában kezdtem meg. Kutatásomban két osztály vett részt: 7. osztály: n=25, 11. osztály: n=22. Fő mérőeszközöm két darab akciókamera volt, amelyek egyikét a testnevelők a fejükön viselték a rögzített 10-10 tanórán. Minden tanuló kitöltötte a PASSES kérdőívet. Dokumentáltam a tanulók előző félévi testnevelés érdemjegyét, valamint a testnevelők egy-egy háromfokozatú skálán értékelték a diákok tapasztalt rátermettségét az adott mozgásanyagokban, továbbá azt, hogy véleményük szerint az adott tanórán, az adott diák milyen aktivitással dolgozott.
Eredmények:
A tanár - diák interakciót leginkább a szóbeliség (r = 0,94) jellemezte, amit többnyire a tanár kezdeményezett (r = 0,94). A segítségadás (r = 0,66), valamint a diák által kezdeményezett interakció (r = 0,69) kevésbé volt jellemző. A kevésbé aktív diákok, több figyelmet kaptak, ugyanakkor kevésbé érezték jól magukat a testnevelés órán.
A magasabb autonómiát biztosító, bátorító és bizalomra építő óravezetésben részesülő diákok magasabb érzékelt motivációs értékeket jelöltek (PASSES) meg, aktívabbak voltak a tanórákon, valamint bátrabban kezdeményeztek interakciót tanárukkal testnevelés órán. Megállapítható, hogy ösztönző a tanári figyelem, de leginkább akkor, ha ez egy tanulóközpontú tanítási stílussal jelenik meg.



